
Dubrovnik, 30. listopada 2026.

Na: Dubrovački muzeji sudjelovali na Forumu pomorskih muzeja Mediterana i izabrani za domaćine 2028. 
Pomorski muzej Dubrovačkih muzeja sudjelovao je na 31. Forumu Udruženja pomorskih muzeja Mediterana (AMMM), koji se održao od 21. do 25. listopada 2026. godine u Chaniji na otoku Kreti u Grčkoj, u organizaciji Pomorskog muzeja Krete. 
Muzejska savjetnica i voditeljica Pomorskog muzeja Ana Kaznačić Skurić i viša kustosica Ljerka Dunatov na primjeru izložbe „Brodogradnja na dubrovački način – 500. obljetnica škara u Gružu“ predstavile su bogatu brodograđevnu baštinu Dubrovnika, s posebnim naglaskom na njezino očuvanje, interpretaciju i valorizaciju. Posebno je istaknuta važnost edukacije o pomorskoj baštini i aktivnog uključivanja publike, pri čemu je u izlaganju izložbeni projekt predstavljen kao primjer dobre prakse u interpretaciji i promicanju pomorskog nasljeđa. 
Na održanoj Generalnoj skupštini AMMM-a prihvaćen je prijedlog Pomorskog muzeja da Dubrovački muzeji 2028. godine budu domaćini 33. Foruma. Bit će to ujedno i prigoda za obilježavanje 30. obljetnica djelovanja rada udruge. Upravo je u Dubrovniku, u listopadu 1998. godine, u organizaciji tadašnjeg Međunarodnoga središta hrvatskih sveučilišta (danas Poslijediplomsko središte Dubrovnik), održan 5. Forum pomorske baštine Sredozemlja, na kojemu je postignut dogovor o uspostavi mreže pomorskih muzeja radi udruživanja napora i jačanja suradnje u promicanju i očuvanju pomorske baštine. Tom je prilikom osnovano Udruženje pomorskih muzeja Mediterana (AMMM), neprofitna organizacija koja danas okuplja brojne pomorske muzeje, baštinske ustanove i organizacije koje djeluju na području očuvanja pomorske baštine Sredozemlja. Pomorski muzej u Dubrovniku i Poslijediplomsko središte Dubrovnik (PSD), zajedno s još deset pomorskih muzeja s područja Sredozemlja, bili su među inicijatorima i osnivačima ove krovne organizacije, koja promiče, štiti i podiže svijest o bogatoj pomorskoj baštini Sredozemlja.
Forum je okupio brojne predstavnike pomorskih muzeja, baštinskih institucija i udruga s područja Sredozemlja, a ovogodišnje izdanje održano je pod geslom „Mediteranska pomorska baština: snaga umrežavanja – izazovi, problemi i perspektive za budućnost“. Uz Pomorski muzej Dubrovačkih muzeja, Hrvatsku su ove godine predstavljali – Pomorski i povijesni muzej Hrvatskog primorja Rijeka, Muzej Grada Crikvenice, Ekomuzej Batana iz Rovinja te Ekomuzej Mošćenička Draga. Sljedeći Forum održati će se u Turskoj u Istanbulu, u lipnju 2027. godine, a domaćin je Pomorski muzej Istanbul. 

